
1. Lucrările Consiliului permanent al NATO 

 

În plenul Consiliului permanent al NATO, care a avut loc la 2 octombrie a.c., la Bruxelles, coordonatorul american pentru lupta antiteroristă, Francisc Taylor, a prezentat rezultatele anchetei privind atacul terorist din 11 septembrie a.c.

“Statele Unite au stabilit, pe de o parte, responsabilitatea organizaţiei Al-Qaida şi a miliardarului saudit Ossama bin Laden, iar pe de altă parte, a fost pusă în evidenţă legătura între organizaţia Al-Qaida, Ossama bin Laden şi regimul afgan”, a precizat Secretarul general al NATO, George Robertson.

“Faptele sunt clare. Informaţia prezentată atestă rolul Al-Qaida în atacurile din 11 septembrie. Ştim că indivizii care au comis aceste atacuri fac parte din reţeaua teroristă mondială Al-Qaida, condusă de Ossama bin Laden şi de locotenenţii săi şi protejată de talibani. Pe baza acestor informaţii, am putut stabili că atacul împotriva Statelor Unite a fost dirijat din afară şi că este vorba de o acţiune care intră sub incidenţa articolului 5 al Tratatului de la Washington, unde se spune clar că un atac armat asupra unuia din aliaţii din Europa şi din America de Nord poate fi considerat ca un atac împotriva noastră”, a mai spus G. Robertson.

*

“NATO a adoptat, la 4 octombrie a.c., opt măsuri pentru a ajuta Statele Unite, ca urmare a cererii în acest sens formulate de SUA, în vederea unei eventuale riposte militare americane după atentatele din 11 septembrie”, a anunţat secretarul general al NATO, George Robertson.

Aliaţii s-au pus de acord în privinţa următoarelor măsuri:

- întărirea schimbului de informaţii;

- furnizarea unui ajutor aliaţilor şi altor state care fac obiectul unor ameninţări sporite în materie de terorism, ca urmare a sprijinului pe care-l acordă campaniei contra terorismului;

- luarea unor măsuri necesare pentru a asigura o mai mare securitate pentru instalaţiile Statelor Unite şi ale altor aliaţi pe teritoriul lor;

- asigurarea înlocuirii anumitor active aliate, alese în zona de responsabilitate a NATO, care sunt necesare pentru acordarea unui sprijin direct pentru operaţiunile împotriva terorismului;

- generalizarea autorizaţiilor de survol pentru aparatele Statelor Unite sau ale altor aliaţi;

- acordarea accesului Statelor Unite şi altor aliaţi la porturile şi aeroporturile din teritoriile ţărilor NATO, pentru a participa la operaţiuni contra terorismului, inclusiv în ceea ce priveşte realimentarea.

“Aliaţii, a precizat G. Robertson, au convenit, de asemenea, că NATO este gata să desfăşoare:

- elemente ale forţei sale navale permanente din Mediterana Orientală, pentru a asigura prezenţa NATO;

- elemente ale forţei sale aeropurtate de alertă, în sprijinul operaţiunilor contra terorismului (avioane de supraveghere AWACS)”.

“Decizia de azi face operaţional articolul 5 al Tratatului de la Washington”, a precizat secretarul general al NATO, potrivit căruia aliaţii şi-au dovedit astfel hotărârea şi angajamentul în lupta împotriva terorismului.

 

2. Noile priorităţi ale strategiei militare americane 

 

Pentagonul a dat publicităţii, la 2 octombrie a.c., un raport referitor la noua strategie militară a Statelor Unite, care, după atentatele din 11 septembrie a.c., insistă asupra apărării teritoriului şi asupra evaluării noilor ameninţări, mai ales în Asia.

Cu ocazia prezentării, în Congres, a “Raportului pe patru ani privind revizuirea apărării”, secretarul american al Apărării, Donald Rumsfeld, a subliniat că recentele atentate fac şi mai necesară protecţia împotriva “ameninţărilor asimetrice”.

Potrivit Pentagonului, ameninţările asimetrice provin dinspre state “în afara legii” sau dinspre grupări teroriste dotate sau care încearcă să se doteze cu arme de distrugere în masă şi vectori balistici. 

“Războiul importat brutal pe tărâmul american de forţele întunecate ale terorii confirmă, potrivit lui D. Rumsfeld, orientările strategice alese şi pregătite de luni de zile, mai ales insistenţa asupra pregătirii ameninţărilor asimetrice şi nevoia unor noi concepte de disuasiune”.

Pentagonul propune să se pună accent nu asupra Europei, ci asupra Asiei, unde menţinerea “unui echilibru stabil va fi o sarcină complexă, odată cu sporirea puterii Chinei, şi asupra Orientului Mijlociu, regiune cu resurse energetice esenţiale, care numără mai multe state ce constituie o ameninţare”.

Au fost enunţate patru scopuri strategice: “redarea încrederii aliaţilor şi prietenilor Statelor Unite; descurajarea concurenţei militare; descurajarea autorilor ameninţărilor şi, ca ultim recurs, lupta în manieră decisivă împotriva oricărui adversar. În acest scop, forţele armate americane trebuie să fie în măsură să facă faţă nu numai la două conflicte regionale majore în acelaşi timp, ci să înfrângă şi să ocupe teritoriul unui duşman constrângând, în acelaşi timp, un agresor”.

 

3. Principalele probleme abordate de Tony Blair în discursul rostit la Congresul Partidului Laburist al Marii Britanii 

 

Premierul britanic, Tony Blair, a promis, la 2 octombrie a.c., în discursul rostit la Congresul Partidului Laburist, desfăşurat la Brighton, acordarea de asistenţă poporului afgan în cazul în care regimul talibanilor va fi schimbat.

Tony Blair a adăugat că actuala coaliţie militară va fi “dublată de una umanitară”, care să ajute poporul afgan să iasă din sărăcia în care trăieşte de cîteva decenii încoace.

“Oricare ar fi pericolele acţiunilor pe care vrem să le întreprindem, pericolele inacţiunii sunt mult, mult mai mari”, a avertizat liderul Partidului Laburist din Marea Britanie. El a precizat, însă, că, împotriva regimului taliban, bazat pe teroare şi pe producţia şi comerţul de droguri, nu se va acţiona cu lansări de rachete.

Tony Blair a amintit că, pentru prima oară, Consiliul de Securitate al ONU a adoptat măsuri cu caracter obligatoriu împotriva teroriştilor, a celor care îi susţin, îi ajută, îi finanţează, le acordă adăpost sau îi tolerează. “Cei care finanţează teroarea sunt la fel de vinovaţi ca şi cei care o practică”, a precizat premierul.

“O altă dimensiune care se conturează acum este puterea unităţii lumii, multe state şi lideri înţelegând acum vulnerabilitatea în faţa unei astfel de ameninţări. De fapt, a spus T. Blair, astăzi, ameninţarea este haosul. Acest haos ameninţă ordinea şi stabilitatea lumii”.

Evocând acţiunile comunităţii internaţionale în Rwanda sau Congo, Somalia, Sierra Leone şi alte părţi ale lumii, premierul britanic a constatat că intervenţia a avut un efect pozitiv asupra naţiunilor respective. Asistenţa acordată de UE ţărilor respective în ce priveşte infrastructura, accesul pe pieţele europene, a stimulat schimbarea şi dezvoltarea economică. Acum se poate vorbi de un parteneriat UE - Africa democrată.

“Când am acţionat în Kosovo, scepticii au spus că e degeaba... N-a fost. Am câştigat: refugiaţii s-au întors, în Kosovo vor avea loc alegeri libere şi încep să se pună bazele unei societăţi tolerante şi democratice”, a spus el.

Abordând chestiunea Orientului Mijlociu, T. Blair a spus: “trebuie să revigorăm procesul de pace din Orientul Mijlociu”, recunoscându-le israelienilor şi palestinienilor “dreptul de a trăi în pace şi stabilitate” şi palestinienilor “dreptul la justiţie”.

În privinţa Irlandei de Nord, T. Blair a apreciat că “nu va exista o reunificare a Irlandei fără consens, unioniştii trebuind să accepte justiţia şi egalitatea, iar republicanii nu doar predarea armelor, ci şi renunţarea la acte teroriste”.

În acelaşi discurs, premierul britanic a anunţat o înăsprire a legilor privind imigraţia, “pentru a face astfel încât dreptul de azil să nu fie un pretext de intrare în ţară a teroriştilor”.

Referindu-se la “căderea în lanţ a pieţelor financiare sau la reţelele teroriste care acţionează în lanţ”, Tony Blair a afirmat că acestea sunt o manifestare a globalizării. El a explicat că “globalizarea nu înseamnă doar finanţe, ci şi comerţ, transport, Internet, tehnologia informaţiei, televiziune”. “Problema care se pune nu este aceea de a stopa globalizarea, ci de a folosi puterea comunităţii pentru o economie globală prosperă, văzută ca o forţă a binelui în lume”, subliniind că alternativa globalizării este izolarea. “Confruntate cu această realitate, peste tot în lume, naţiunile au tendinţa naturală de a se uni, de a forma grupări şi asociaţii. În această perspectivă, în cadrul globalizării se vor înscrie şi noile relaţii Rusia-UE şi China-UE”, a mai spus acesta.

În altă ordine de idei, premierul britanic a promis organizarea unui referendum pe tema aderării la euro “pe perioada acestei legislaturi”, în cazul în care criteriile economice vor fi îndeplinite.

 

4. Reuniunea de la Sofia a statelor candidate la NATO 

 

“Preşedinţii celor 10 state candidate la NATO, printre care şi România, consideră că atacurile comise la 11 septembrie în Statele Unite reprezintă un atac la adresa ţărilor lor”, se arată în declaraţia comună a summit-ului de la Sofia.

“Ca viitori membri ai Alianţei Atlantice, ne reafirmăm angajamentul de a aplica o politică externă şi de securitate în conformitate cu implicaţiile Tratatului de la Washington, inclusiv cu angajamentele care rezultă din aplicarea articolului 5”, se arată în textul declaraţiei.

Guvernele celor 10 ţări candidate vor acorda un sprijin deplin în “războiul împotriva terorismului”, iar acţiunile şi politica lor “vor fi ghidate de principiile împărtăşite de Statele Unite şi aliaţi”. “Comunitatea euro-atlantică trebuie să fie leagănul unei coaliţii cât se poate de mari pentru lupta împotriva terorismului”, se mai arată în textul declaraţiei.

Cei 10 preşedinţi consideră că “extinderea NATO reprezintă un imperativ strategic pentru întreaga securitate euro-atlantică”. “Noile democraţii din Europa pot ajuta la contracararea ameninţărilor teroriste criminale pentru comunitatea occidentală şi să contribuie la o regiune euro-atlantică mai sigură”, se arată în textul declaraţiei.

*

Preşedintele George W. Bush a anunţat, la 5 octombrie a.c., că Statele Unite sunt gata să ia decizii istorice, împreună cu aliaţii lor, privind extinderea NATO la viitorul summit al Alianţei din 2002, de la Praga.

Într-un mesaj transmis preşedinţilor celor zece state din Estul Europei, candidate la admiterea în NATO, reuniţi la Sofia, preşedintele american a dat asigurări că susţine candidatura la NATO “a tuturor noilor democraţii din Europa, de la Marea Baltică, la Marea Neagră, care împărtăşesc aceleaşi valori”. “Suntem gata să contribuim la securitatea şi stabilitatea din regiunea euro-atlantică”, a spus preşedintele american.

În deschiderea summit-ului, secretarul general al NATO, George Robertson, a declarat că Alianţa va trebui să facă uz de forţă “unde se va dovedi necesar”, pentru a-i împiedica pe terorişti să provoace noi victime. “Va trebui să îngheţăm averile lor şi să le interzicem accesul peste tot în lume”, a adăugat G. Robertson.

El le-a mai cerut ţărilor candidate - Bulgaria, Lituania, Letonia, Estonia, Slovacia, Slovenia, România, Macedonia, Albania şi Croaţia - să continue înnoirea “costisitoare” a forţelor lor armate pentru a putea aduce, dacă va fi cazul, “o contribuţie militară imediată” la operaţiunile Alianţei. În acest sens, “este inutil să păstrezi forţe blindate adaptate la ameninţări care nu-şi mai au locul şi care nu pot să contribuie la operaţiuni aliate pe care le solicită noul tip de ameninţări”, a afirmat acesta. G. Robertson le-a mai cerut participanţilor să lupte, fiecare în ţara sa, “cu spălarea banilor, corupţia şi crima organizată”.

 

5. Adunarea Generală a ONU consacrată combaterii terorismului 

 

Reuniunea de cinci zile a Adunării Generale a Naţiunilor Unite, consacrată luptei împotriva terorismului, s-a încheiat, la 5 octombrie a.c., fără a se ajunge la semnarea unei rezoluţii finale.

“Ceea ce este important este că întreaga comunitate internaţională s-a strâns laolaltă pentru a combate flagelul terorismului”, a declarat secretarul general al ONU, Kofi Annan. El a adăugat că această dezbatere nu este decât “un început” şi a încurajat statele membre să semneze, să ratifice şi să pună în practică cele 12 convenţii împotriva terorismului, în cadrul sesiunii ministeriale prevăzute să aibă loc între 10 noiembrie şi 16 noiembrie 2001.

Reprezentanţii celor 189 state membre nu au reuşit să cadă de acord asupra textului unei rezoluţii prezentate membrilor Adunării de preşedintele în exerciţiu, ministrul sud-corean de externe Hang Seung-Soo. Proiectul a fost considerat “prea moale” de către ţările occidentale, în timp ce unele state nealiniate au fost de părere că rezoluţia ar da un “cec în alb” Statelor Unite în folosirea forţei.

“Până la urmă, s-a luat decizia de a se renunţa la o rezoluţie, în urma unei consultări între preşedinte şi grupurile regionale”, a declarat purtătorul de cuvânt al Adunării, Jan Fischer. “Întrucît Consiliul de Securitate tocmai a adoptat o rezoluţie foarte importantă cu privire la această chestiune, s-a considerat că este de preferat adoptarea unei rezoluţii după discuţiile din cadrul celei de-a şasea comisii” a afirmat el. “Această comisie specializată a Adunării generale urmează să înceapă discutarea adoptării unei Convenţii globale împotriva terorismului între 15 şi 26 octombrie a.c.”, a precizat J. Fischer. 

 

6. Reuniunea membrilor grupului G7 împotriva terorismului şi a recesiunii economice

 

Miniştrii finanţelor din G7, reuniţi la 6 octombrie a.c. la Washington, au declarat un veritabil război financiar împotriva terorismului şi s-au declarat dispuşi să adopte toate măsurile necesare pentru a-şi susţine economiile afectate de atentatele din 11 septembrie a.c.

“Am adoptat un veritabil plan de bătaie împotriva finanţării terorismului, pe care îl vom propune tuturor statelor din lume”, a declarat ministrul francez al economiei, Laurent Fabius.

Miniştrii au decis să combată centrele off-shore, să închidă băncile şi instituţiile financiare care adăpostesc fondurile teroriste şi să depisteze statele care finanţează activităţile teroriştilor. Puterile şi competenţele Grupului de Acţiune Financiară Internaţională (Gafi), creat de G7 în 1989 pentru a lupta împotriva spălării banilor, vor fi extinse pentru a investiga activităţile mai multor grupări teroriste. Fondul Monetar Internaţional va fi, de asemenea, solicitat să-şi sporească capacitatea de control. Înainte de a acorda credite unei ţări, FMI va trebui să depisteze dacă aceasta nu finanţează activităţi legate de terorism. În plus, FMI îşi va pune la dispoziţie mijloacele tehnice pentru supravegherea centrelor off-shore.

“Ne angajăm să lucrăm împreună pentru a ajunge la rezultate veritabile în lupta contra flagelului care este finanţarea terorismului”, se arată în comunicatul comun al celor şapte miniştri ai finanţelor din G7.

De asemenea, miniştrii şi guvernatorii băncilor centrale din G7 au decis să adopte toate măsurile necesare pentru a-şi susţine economiile afectate de atentatele din SUA, de deteriorarea climatului economic american şi de recesiunea niponă.

Pe de altă parte, oficialii G7 s-au declarat încrezători în creşterea economică pe termen lung. “Trebuie ca economia mondială să fie revigorată, iar potenţialul de creştere a economiilor noastre trebuie consolidat”, a declarat secretarul american al Trezoreriei, Paul O'Neill, care mizează pe o reluare a expansiunii economice americane în 2002.

“Există motive pentru a fi încrezători şi a crede că încetinirea creşterii în zona euro va fi de scurtă durată”, a estimat, la rândul său, Wim Duisenberg, preşedintele Băncii Centrale Europene (BCE).

Laurent Fabius a estimat că economia zonei euro va creşte cu circa 2% în acest an şi că BCE dispune de o marjă de manevră pentru a-şi reduce ratele dobânzilor. “Inflaţia este sub control, graţie scăderii preţurilor petrolului şi a diminuării presiunilor salariale”, a subliniat el.

În afara reducerii dobânzilor, principalele state europene s-au angajat deja într-un important program de scădere a impozitelor, în vederea relansării creşterii. Însă posibilităţile lor de a acţiona rămân limitate de deficitele bugetare.

“Statele Unite, care beneficiază de excedente bugetare, au mers mult mai departe. Cumulând măsurile de urgenţă adoptate imediat după atentate, sprijinul pentru companiile aeriene şi alte măsuri de susţinere, planul american de urgenţă şi de relansare ar putea atinge între 115 şi 130 miliarde de dolari, adică peste 1% din Produsul Intern Brut al SUA”, a precizat Paul O'Neill, care nu a respins eventualitatea înregistrării unui deficit bugetar.

“Dincolo de incertitudinile actuale, suntem încrezători în perspectivele pe care le avem”, se menţionează în declaraţia finală a reuniunii. 

 

7. Situaţia politică care a precedat atacurile anglo-americane asupra Afganistanului

 

După atentatele de la 11 septembrie a.c., talibanii au dat răspunsuri care nu au satisfăcut SUA în privinţa predării lui Ossama bin Laden, încercând în ultima săptămână să negocieze şi făcând “gesturi de ultimă oră”, cum ar fi anunţul eliberării ziaristei britanice arestate pentru spionaj.

Cu toate acestea, ei nu au reuşit să împiedice atacul SUA, care şi-au menţinut cererea fermă de predare necondiţionată a lui bin Laden.

În primele zile după atacurile teroriste din SUA, talibanii nu au recunoscut implicarea lui Ossama bin Laden şi a organizaţiei sale, spunând că nu vor răspunde cererii de a-l preda pe miliardarul saudit pentru că trădarea este împotriva perceptelor Islamului sau chiar că nu ştiu unde se află acesta în Afganistan.

În data de 2 octombrie a.c., Statele Unite anunţau că au stabilit responsabilitatea organizaţiei Al-Qaida, a lui Ossama bin Laden, în cazul atentatelor comise la New York şi Washington şi că, pe de altă parte, există în mod clar legături între organizaţia Al-Qaida, Ossama bin Laden şi regimul afgan. “Statele Unite vor reacţiona în Afganistan la momentul pe care îl vor considera potrivit”, a declarat atunci preşedintele american, George W. Bush. “Talibanii trebuie să ne predea reţeaua Al-Qaida, a lui Ossama bin Laden, şi să distrugă taberele de antrenament teroriste; în caz contrar, vor suporta consecinţele”, a spus George W. Bush. “Nu există nici negocieri, nici termen de scadenţă”, a mai precizat preşedintele american.

În aceeaşi zi, premierul britanic, Tony Blair, a ameninţat regimul talibanilor cu lansarea unei ofensive de amploare în cazul în care aceştia nu îl predau pe Ossama bin Laden. “Predaţi-i pe terorişti sau renunţaţi la putere - aveţi de ales”, a declarat Tony Blair, adăugând că o eventuală acţiune militară va fi “precisă şi proporţională”.

Ambasadorul taliban în Pakistan, Abdul Salam Zaeef, principalul purtător de cuvânt al talibanilor în străinătate, a reacţionat, cerând desfăşurarea de negocieri cu Statele Unite şi apreciind că administraţia SUA nu a furnizat încă dovezi ale culpabilităţii lui bin Laden în atentate.

La 3 octombrie a.c., ambasadorul talibanilor în Pakistan şi-a nuanţat poziţia, spunând că în cazul în care implicarea lui Ossama bin Laden în atentatele din 11 septembrie este dovedită, aceasta ar constitui un ”act terorist” şi ”antiislamic”. El a reiterat oferta adresată talibanilor de a începe negocieri, propunere respinsă de Statele Unite, care a acuzat Afganistanul că l-ar adăposti pe bin Laden, considerat drept principal suspect al atentatelor de la New York şi Washington. “Noi avem nevoie de dovezi”, a insistat ambasadorul taliban, afirmând că regimul său ar prefera negocierile în locul războiului.

Simţind că războiul se apropie odată cu deplasările de trupe şi tehnică de luptă efectuate de americani în ultimele zile, talibanii au început să se arate mai cooperanţi şi să facă nişte gesturi deosebite, însă nu l-au oferit şi pe Ossama bin Laden.

Astfel, regimul taliban de la Kabul a lansat, la 7 octombrie a.c., un nou apel, în care cere ca Statele Unite să nu atace Afganistanul şi s-a oferit chiar să îl aresteze pe bin Laden şi să-l judece conform legilor islamice, în cazul în care Statele Unite vor formula o cerere oficială în acest sens. “Cererile preşedintelui sunt clare şi nu se negociază”, a declarat purtătorul de cuvânt a Casei Albe, Scott McClellan.

Ambasadorul taliban în Pakistan, Abdul Salam Zaeef, a declarat că “legile islamice au fost implementate în Afganistan şi că acolo este locul cel mai potrivit pentru a-l judeca pe Ossama bin Laden”. A. S. Zaeef a afirmat chiar că acţiunea judiciară ar putea începe chiar înainte ca Statele Unite să fi oferit vreo dovadă în sprijinul afirmaţiilor potrivit cărora bin Laden se află în spatele atacurilor din 11 septembrie a.c.

Oferta ambasadorului taliban era însă similară celei făcute, la sfârşitul lunii septembrie, de liderul religios suprem al talibanilor, mollahul Mohammed Omar, sugerând disperarea conducerii talibane în încercarea de a evita atacurile militare de pedepsire ca urmare a refuzului lor de a-l preda pe bin Laden.

Apelurile la ajutor, lansate de regimul taliban către lumea islamică au avut un ecou slab, cu toate că partidele şi mişcările musulmane din regiune precum şi din alte părţi ale lumii se opun unui atac al SUA.

Într-un ultim efort de a opri atacurile, talibanii au anunţat că o vor elibera pe ziarista britanică Yvonne Ridley, arestată la 28 septembrie, după ce trecuse ilegal frontiera dintre Pakistan şi Afganistan. Talibanii au condiţionat, totuşi, eliberarea altor opt străini - lucrătorii umanitari al căror proces pentru “propovăduirea creştinismului” se desfăşoară la Kabul - de încetarea ameninţărilor militare americane. 

 

■ Constituirea coaliţiei internaţionale împotriva terorismului 

Atacul aerian asupra Afganistanului început, la 7 octombrie a.c., de SUA şi Marea Britanie, are loc la aproape o lună de la atentatele teroriste de pe 11 septembrie, şi survine unor eforturi diplomatice americane, dar şi britanice, de constituire a unei coaliţii internaţionale pentru sprijinirea ripostei militare.

Constituiea coaliţiei internaţionale a fost realizată pe două fronturi: în rândul aliaţilor din NATO şi al aliaţilor tradiţionali ai SUA nemembri ai Alianţei şi în rândul statelor arabe, al căror sprijin a trebuit obţinut, dat fiind faptul că riposta urma să fie dată unui stat musulman, Afganistanul, care îl adăposteşte pe teroristul Ossama bin Laden.

În rândul aliaţilor din NATO sprijinul a fost obţinut rapid, chiar pe 12 septembrie a.c., la reuniunea Consiliului Nord Atlantic, la nivelul reprezentanţilor permanenţi ai statelor membre, când s-a decis, pentru prima oară în istoria Alianţei, activarea Articolului 5 din Tratatul de la Washington. Acest articol prevede de fapt clauza de apărare colectivă, potrivit căreia un atac asupra unui stat membru este considerat atac asupra întregii Alianţe şi va primi riposta cuvenită.

Statele candidate la aderarea la NATO au anunţat, la rândul lor, că vor sprijini acţiunea SUA şi vor răspunde cererilor NATO privind susţinerea efectivă a operaţiunilor militare.

19 septembrie - Statele Unite au obţinut sprijinul Rusiei, într-una din cele mai interesante regrupări de forţe de după Războiul Rece. Ministrul de externe al Rusiei, Igor Ivanov, a declarat că ţara sa va sprijini lupta împotriva terorismului. Analiştii politici consideră că Rusia vede în această luptă ocazia de a merge până la capăt în campania din Cecenia, unde separatiştii se luptă de şase ani cu armata rusă. 

Preşedintele Indoneziei, Megawati Soekarnoputri, statul cu cea mai numeroasă populaţie musulmană, precizează că ţara sa va acorda SUA toată asistenţa necesară în lupta împotriva terorismului.

20 septembrie - Arabia Saudită şi Emiratele Arabe Unite rup relaţiile diplomatice cu Afganistanul. Singurul stat care mai deţine în prezent relaţii diplomatice cu talibanii este Pakistanul.

Ministrul de externe al Belgiei, statul care deţine preşedinţia semestrială a UE, Louis Michel, a prezentat, în aceeaşi zi, la Washington, poziţia Uniunii Europene de susţinere a luptei împotriva terorismului.

21 septembrie - SUA obţin sprijinul Canadei şi Chinei, în urma unor vizite efectuate de miniştrii de externe John Manley şi Tang Jiaxuan.

25 septembrie - Ministrul de externe al Italiei, Renato Ruggiero, asigură liderii americani că guvernul de la Roma va fi alături de SUA.

26 septembrie - Egiptul, stat arab cu care SUA au relaţii speciale, anunţă că guvernul de la Cairo va sprijini lupta împotriva terorismului.

Irlanda, prin ministrul său de externe, Brian Cowen, se alătură coaliţiei antiteroriste.

27 septembrie - ministrul de externe al Turciei, stat musulman membru NATO, aliat tradiţional al SUA, Ismail Cem, anunţă că ţara sa este gata să ofere tot sprijinul necesar SUA.

28 septembrie - Spania, stat NATO confruntat cu acţiunile teroriste ale separatiştilor basci, asigură SUA de sprijinul său în lupta împotriva terorismului, prin declaraţiile făcute de ministrul de externe, Josep Pique.

2 octombrie - Grecia îşi declară sprijinul, prin anunţul făcut de ministrul de externe, George Papandreou.

India, stat vecin cu Pakistanul, o ţară cheie care are relaţii diplomatice cu regimul taliban, îşi anunţă sprjiinul faţă de lupta împotriva terorismului prin ministrul de externe, Jaswant Singh.

3 octombrie - Hamad bin Khalifa Al Thani, emirul statului Qatar, anunţă sprijinul statului său.

5 octombrie - premierul britanic Tony Blair a încheiat turneul de trei zile în Pakistan, Oman şi India. Discuţiile purtate de el în aceste trei ţări au fost axate pe recentele evoluţii ale evenimentelor după atacurile teroriste din Statele Unite, precum şi pe cooperarea internaţională pentru combaterea terorismului.

Secretarul american al apărării, Donald Rumsfeld, a vizitat Uzbekistanul, fostă republică sovietică vecină cu Afganistanul, ce are un aeroport folosit de trupele sovietice în timpul războiului din 1979-1989 pentru atacarea ţintelor din Afganistan.

Preşedintele Uzbekistanului, Islam Karîmov, a declarat că nu va permite folosirea teritoriului uzbek de către trupele americane pentru un atac terestru asupra Afganistanului şi că se opune şi loviturilor aeriene.

7 octombrie - Uzbekistanul confirmă sosirea de trupe americane la una dintre bazele sale situate în sudul ţării, în cadrul luptei împotriva terorismului.

 

8. Cronologia atacurilor americano-britanice 

 

Preşedintele SUA a anunţat, la 7 octombrie a.c., într-un discurs televizat, că SUA au lansat atacul asupra taberelor militare ale lui Ossama bin Laden din Afganistan. Şeful statului major Interarme, generalul Richard B. Meyers, a precizat că atacul asupra talibanilor a fost efectuat cu 15 bombardiere, dintre care două avioane B-2 sosite din SUA, 25 avioane de luptă şi 50 de rachete “Tomahawk” trase de pe submarine americane şi britanice ca şi de pe nave americane.

Într-o primă reacţie oficială după atacuri, talibanii au declarat că atacurile americane sunt “atacuri teroriste” şi au avertizat că “America nu îşi va atinge niciodată scopurile”. Consulul general al talibanilor din Pakistan, Rehmatullah Kakazada, a declarat că miliţia islamică este gata de Jihad, după atacul americano-britanic. 

Reprezentanţii opoziţiei Alianţei Nordului au salutat atacul americano-britanic şi au anunţat că operaţiunile militare americane vor fi “de mare ajutor” poporului afgan, dacă “vor distruge centrele teroriste”.

Avioanele americane care au atacat Kabulul şi alte oraşe afgane au lansat cel puţin 4 rachete asupra clădirii Ministerului Apărării al talibanilor. Aceştia au confirmat bombardarea principalului centru de comandă de la aeroportul din Kandahar şi distrugerea radarelor. Aeroportul de la Jalalabad a fost aproape complet distrus. 

Agenţiile de presă au anunţat că trupele talibane au deplasat artilerie cu rază lungă de acţiune şi lansatoare multiple de rachete la graniţa cu Uzbekistanul, ca replică la acţiunile americano-britanice. Talibanii au în jur de 40.000 de luptători, un sfert din ei fiind membri ai Al Qaida, mulţi din ei fiind implicaţi din luptele cu forţele de opoziţiei din nordul ţării.

Atacurile americano-britanice s-au soldat cu peste 20 de morţi la Kabul, a afirmat agenţia Afghan Islamic Press (AIP), cu sediul în Pakistan şi apropiată regimului taliban, iar postul local de radio a afirmat că, “mulţumită lui Allah, atacul nu a provocat nici victime, nici pagube materiale”. Postul de radio a elogiat, ulterior, armata “alertă şi eroică” a Afganistanului, subliniind că moralul mujahedinilor a fost întărit de raidurile aeriene. 

La 8 octombrie a.c., în a doua zi a atacurilor, SUA şi Marea Britanie au bombardat facilităţi militare ale talibanilor din Afganistan şi taberele de antrenament pe care organizaţia lui Ossama bin Laden, Al Qaida, le are în această ţară. Un oficial american a precizat că atacurile au ca obiectiv distrugerea apărării antiaeriene, a depozitelor de combustibil şi a aeroporturilor, şi că sunt planificate şi raiduri asupra zonelor în care sunt concentraţi combatanţi talibani.

 

■ Reacţii internaţionale 

■ Iran 

Iranul a condamnat vehement, la 7 octombrie, atacurile americane în Afganistan, considerându-le inacceptabile.

“Aceste atacuri la scară mare sunt inacceptabile”, a anunţat Ministerul iranian de Externe. “Aceste atacuri, lansate fără respect pentru opinia publică mondială şi în special faţă de ţările musulmane, şi care afectează poporul nevinovat şi oprimat al Afganistanului, sunt inacceptabile”, mai afirmă Ministerul de Externe iranian.

Televiziunea de stat iraniană a prezentat atacurile americane în Afganistan calificându-le drept “atacuri oarbe”.

■ Irak 

Preşedintele irakian, Saddam Hussein, a condamnat atacurile americane în Afganistan, pe care le consideră drept o agresiune.

“Adevăraţii credincioşi nu pot decât să condamne această acţiune, nu deoarece a fost comisă de America împotriva unui popor musulman, ci pentru că este vorba despre o agresiune comisă prin încălcarea legislaţiei internaţionale”, se arată într-un comunicat al şeful statului irakian. “Aceste metode nu vor atrage decât mai multă instabilitate şi dezordine în lume”, adaugă comunicatul. 

■ Pakistan 

Pakistanul şi-a exprimat, la rândul său, regretul pentru faptul că eforturile diplomatice nu au reuşit să îi convingă pe liderii talibanilor “să răspundă cererilor internaţionale”.

În acelaşi timp, surse oficiale pakistaneze au anunţat că la Rawalpindi, la câteva zeci de kilometri de Islamabad, s-a desfăşurat o reuniune a ofiţerilor superiori ai armatei pakistaneze, în care s-a discutat despre situaţia creată de declanşarea atacurilor în Afganistan.

■ Rusia 

Rusia şi-a exprimat sprijinul pentru atacurile americano-britanice în Afganistan, recunoscând că este timpul să “se acţioneze” împotriva terorismului, potrivit unui comunict al Ministerului rus al afacerilor externe.

“Trebuie să rezistăm prin toate mijloacele - în conformitate cu Carta ONU - la ameninţarea pe care o reprezintă actele teroriste pentru pacea şi securitatea internaţională”, se arată în comunicat, subliniindu-se că “a venit timpul să se acţioneze ferm în lupta împotriva acestui rău”.

Ministerul rus condamnă vehement regimul taliban, a cărui politică este “direct responsabilă” de ceea ce se petrece în Afganistan. “Tocmai aceată politică a făcut din Afganistan un centru mondial al terorismului internaţional şi al extremismului religios, ca şi al traficului de droguri”, se precizează în comunicat. “În aceste zile grele pentru poporul afgan, Rusia, ca toată comunitatea internaţională, cheamă forţele politice responsabile ale ţării să-şi unească eforturile pentru a scoate Afganistanul din această criză foarte profundă şi pentru a asigura viitorul democraţiei”, se afirmă în document.

De aceea, “Rusia va ajuta guvernul afgan recunoscut internaţional şi forţele sale armate”, a anunţat ministerul referindu-se la guvernul preşedintelui în exil Burhanuddin Rabbani şi la opoziţia armată a Alianţei Nordului. “Este vorba în special de ajutorul umanitar pe care Rusia îl acordă deja poporului afgan”, a precizat ministerul rus, adăugând că “teroriştii, oriunde s-ar afla, în Afganistan, în Cecenia, în Orientul Mijlociu sau în Balcani, trebuie să ştie că vor fi daţi pe mâna justiţiei”.

 

 

■ China

China şi-a exprimat sprijinul sau pentru atacurile aeriene lansate de Statele Unite contra Afganistanului, adaugând însă că doreşte ca ele să fie limitate la “obiective specifice” şi să evite civilii. 

“China se opune terorismului sub toate formele sale şi susţine măsurile pentru a-l eradica”, a declarat un purtător de cuvânt al Ministerului afacerilor externe.

■ Malaiezia

Autorităţile au întărit protecţia acordată “intereselor americane” în Malaiezia, dar premierul Mahathir Mohamad a criticat atacurile americane asupra Afganistanului. “Nu vom face nimic şi nu vom sprijini în nici un fel campania Statelor Unite ale Americii”, a declarat Mahathir Mohamad. Primul ministru malaezian a estimat că raidurile americane asupra Afganistanului nu au fost prea eficiente, pentru că majoritatea teroriştilor se află în afara graniţelor acestei ţări. El a cerut să fie soluţionate problemele care se găsesc la originea terorismului. 

La rândul său, preşedintele partidului islamist de opoziţie, “Islam Se Malaysia”, Fadzil Noor, a lansat un apel voalat Jihadului, după ce a calificat Statele Unite drept “criminali de război” pentru bombardamentele asupra Afganistanului. “Statele Unite ale Americii au atacat o mică ţară fără apărare, ca Afganistan, fără să prezinte lumii motivul sau dovada convingătoare, aşa încât sunt criminali de război”, a declarat acesta.

Fadzil Noor a mai declarat că “toţi musulmanii ar trebui să se opună acestor criminali, neexistând nici un motiv să nu se facă apel la Jihad”. El nu a precizat, însă, ce forme ar putea îmbrăca această luptă.

■ Europa de Est 

“Situaţia din Ungaria este calmă dupa lansarea ofensivei americane împotriva Afganistanului, nu s-au înregistrat nereguli la frontiere, în centrele de refugiaţi şi imigranţi sau la instituţiile publice”, a afirmat primul ministru ungar Viktor Orban. 

Premierul ungar a precizat că a trecut în revistă, împreună cu ministrul de interne Sandor Pinter, situaţia securităţii naţionale după demararea operaţiunilor militare. Viktor Orban a cerut populaţiei ungare să-şi păstreze sobrietatea, solidaritatea şi unitatea în aceste momente tensionate. 

Preşedintele ceh, Vaclav Havel, a apreciat la 8 octombrie a.c. - în cadrul festivităţii de deschidere a conferinţei anticorupţie de la Praga - curajul soldaţilor care îşi riscă vieţile în Afganistan, în lupta pentru distrugerea rădăcinilor terorismului. 

Şeful statului slovac, Rudolf Schuster, a subliniat, în cadrul unui discurs extraordinar, faptul că Slovacia sprijină complet acţiunea armatei Statelor Unite ale Americii şi operaţiunile antiteroriste care se desfăşoară în Afganistan. 

Preşedintele Slovaciei a declarat că ţara sa este pregătită să coopereze cu NATO şi SUA şi să participe cu toate posibilităţile de care dispune, diplomatice, economice şi militare. Acesta a precizat că prezervarea valorilor fundamentale cum ar fi libertatea, drepturile omului, securitatea şi toleranţa nu reprezintă numai sarcina Statelor Unite ci şi a Slovaciei, care funcţionează pe baza acestor principii democratice. 

Ministrul bulgar al afacerilor externe, Solomon Passi, a calificat operaţiunea militară împotriva talibanilor ca o “ripostă severă şi meritată”, într-o declaraţie pentru televiziunea naţională bulgară. 

Şeful diplomaţiei bulgare a afirmat că Bulgaria va acţiona ca un aliat al Statelor Unite şi al Alianţei Nord-Atlantice. Ministrul apărării, Nikola Svinarov, a precizat ca au fost luate toate măsurile de securitate necesare la instituţiile ce sunt considerate obiective strategice pentru securitatea naţională. 

■ ONU

Secretarul general al ONU, Kofi Annan, a afirmat că bombardamentele americane şi britanice în Afganistan sunt justificate prin dreptul la legitimă apărare, după atentatele comise la 11 septembrie a.c.

Kofi Annan a făcut apel la instituirea în Afganistan a unui guvern “de uniune”, reprezentativ pentru caracterul multietnic al acestei ţări. Secretarul general al ONU a solicitat Consiliului de securitate să dea dovadă de “determinare în combaterea prin toate mijloacele a ameninţărilor la adresa păcii şi securităţii internaţionale”. “Consiliul a reafirmat dreptul inerent la legitimă apărare, conform Cartei Naţiunilor Unite”, a mai spus secretarul general al ONU.

 

 

 

■ Uniunea Europeană

Miniştrii de externe din ţările membre ale Uniunii Europene, reuniţi la 8 octombrie a.c. la Luxemburg, şi-au reafirmat “solidaritatea totală” cu SUA după atacul întreprins în Afganistan. 

“Poporul afgan merită un guvern care să fie într-adevăr reprezentativ şi care să răspundă necesităţilor şi aspiraţiilor sale”, se afirmă în declaraţia comună a “Celor 15”. 

În declaraţie se precizează că UE “îşi declară solidaritatea cu SUA şi sprijinul său deplin pentru acţiunile de autoapărare întreprinse în conformitate cu Carta ONU şi Rezoluţia 1368 a Consiliului de Securitate. SUA au confirmat că sunt dispuse să acţioneze conform mijloacelor lor şi UE se consultă în continuare în mod strâns cu SUA”. 

Totodată, “Uniunea Europeană insistă asupra faptului că acţiunile cu ţintă precisă lansate pe 7 octombrie nu reprezintă un atac împotriva Islamului, nici faţă de poporul din Afganistan, şi că UE este hotărâtă să-l sprijine şi să-l ajute. UE şi statele membre răspund de urgenţă la criza umanitară din jurul Afganistanului”, se mai afirmă în declaraţia miniştrilor de externe, precizându-se că totalul ajutoarelor deblocate reprezintă 316 milioane de euro.

 

9. Cronologia evenimentelor din Afganistan după războiul cu URSS (1979) 

Cronologia celor mai importante evenimente care au marcat Afganistanul, după începerea războiului cu URSS din 1979, este următoarea:

1979

- 27 decembrie: trupele sovietice invadează Afganistanul, executându-l pe Hafizullah Amin, care ocupase tronul ţării în septembrie 1979, în locul acestuia fiind instalat Babrak Karmal;

1986

- mai: demisia lui B. Karmal, acesta este înlocuit de şeful poliţiei secrete Mohammed Najibullah;

1988 

- mai: începutul retragerii, care se va încheia în februarie 1989, trupele sovietice fiind învinse de mujahedini, susţinuţi de Statele Unite. Războiul înregistrează 1,5 milioane de morţi şi declanşează exodul a cinci milioane de afgani către Iran şi Pakistan;

1989-1992

- lupta între mujahedini şi guvernul comunist condus de M. Najibullah. 

1992

- aprilie: demisia guvernului M. Najibullah care pune capăt regimului comunist, aflat la putere mai bine de 14 ani, dar deschide era războiul civil între mujahedini, divizaţi în fracţiuni etnice şi religioase;

- mai: A. S. Massoud, comandantul Partidului Islamist Moderat, devine ministrul apărării. O lună mai tîrziu, tadjikul Burhanuddin Rabbani, şeful partidului, este desemnat preşedinte interimar, fiind numit oficial în funcţie în decembrie 1992;

1993

- mai: după semnarea acordului de pace dintre fracţiunile rivale, A. S. Massoud acceptă să renunţe la portofoliul de ministru al Apărării. Locul liber determină ca puterea să fie preluată de guvernul condus de Gulbuddin Hekmatyar, şeful islamiştilor fundamentalişti;

1994

- octombrie: “apariţia” miliţiei islamice talibane susţinută de Pakistan. În mai puţin de un an, “studenţii la teologie”, care vor să impună legea islamică, controlează partea de sud a ţării;

1996

- mai: G. Hekmatyar şi A. S. Massoud se înţeleg în privinţa formării unui nou guvern, în care Hekmatyar devine prim ministru;

- 27 septembrie: talibanii intră în Kabul, executându-l pe comunistul M. Najibullah şi instaurează un “sistem islamic complet”. Talibanii înfiinţează şcoli pentru fete, interzicând totodată munca femeilor şi restabilesc pedepsele islamice;

- octombrie: se semnează acordul de asistenţă militară între comunistul uzbek Abdul Rachid Dostam, tadjikul A. S. Massoud şi mişcarea islamică Wahdat de Khalili (şiiţii pro-iranieni). Această opoziţie controlează nordul ţării, sediul central fiind situat la Mazar-i-Sharif;

 

 

1998

- 20 august: SUA bombardează taberele extremiste, vizându-l pe teroristul Ossama bin Laden ce se presupune că s-a refugiat în Afghanistan, de unde talibanii refuză să-l extrădeze;

- septembrie: talibanii câştigă localitatea Hazarajat, centrul bastionului fundamentaliştilor islamişti Wahdat şi provincia Bamyan. Ei controlează peste 80% din suprafaţa ţării, dar nu sunt recunoscuţi de ţările musulmane din zonă: Pakistan, Emiratele Arabe Unite şi Arabia Saudită;

- octombrie - noiembrie: A. S. Massoud îşi securizează partea de nord-est a teritoriului şi zona pe care o controlează în nordul Kabulului;

1999 

- 6 iulie: SUA impun sancţiuni economice regimului taliban;

- 14 noiembrie: intră în vigoare primele sancţuni ale ONU, respectiv embargoul aerian şi îngheţarea averilor regimului taliban din străinătate;

2000

- 3 noiembrie: se încheie acordul talibani/opoziţie pentru tratative cu ţările sub egida ONU;

- 12 noiembrie: sunt anunţate ameninţările talibanilor contra Rusiei şi aliaţilor săi centrali dacă aceştia vor continua să-l susţină pe A. S. Massoud;

- 20 noiembrie: talibanii resping un plan de pace al ex-regelui Zaher Shah, aflat în exil la Roma după ce a fost detronat în 1973;

- 20 decembrie: noi sancţuni ale ONU. Talibanii se retrag de la negocierile de pace;

2001 

- 14 februarie: talibanii ordonă închiderea birourilor ONU de la Kabul;

- 20 februarie: conform rapoartelor ONU, aproximativ un milion de persoane sunt la limita înfometării în Afghanistan;

- martie: începutul dinamitării statuilor, printre care şi cele care îl înfăţişează pe Budha, din Bamyan, acţiunea ordonată de comandantul suprem al talibanilor, mollahul Mohamed Omar;

- aprilie: comandantul A. S. Massoud, şeful opoziţiei obţine recunoaştere internaţională în timpul unui turneu desfăşurat în principalele capitale europene;

- 9 septembrie: atentat sinucigaş cu bombă asupra comandantului A. S. Massoud, în urma căruia acesta este grav rănit, decesul său fiind confirmat, de o sursă a opoziţiei afgane, la 15 septembrie;

- 20 septembrie: sute de lideri religioşi din Afganistan solicită talibanilor să i-a măsuri pentru ca Ossama bin Laden să părăsească ţara de bunăvoie; 

- 7 octombrie - Preşedintele George W. Bush anunţă începerea atacurile americane împotriva taberelor de antrenament ale teroriştilor şi asupra instalaţiilor militare ale talibanilor.

 

10. Evaluarea agenţiei financiare Standard & Poor's privind statele candidate la integrarea în UE (septembrie 2001)

 

Agenţia de evaluare financiară Standard & Poor's a indicat recent că statele candidate la integrarea în Uniunea Europeană se află printre economiile emergente care vor fi cel mai puţin afectate de consecinţele atentatelor comise la 11 septembrie în SUA.

Ratingurile atribuite celor 12 state candidate variază de la "A", pentru Slovenia, la "B" pentru România. După cum exprimă spectrul larg de ratinguri, repercusiunile şocului extern estimate de Standard & Poor's în urma atacurilor teroriste va fi diferit de la ţară la ţară.

Cu toate acestea, progresul reformelor structurale şi combinaţia sustenabilă a unor politici fiscală şi monetară prudente în anul următor ar trebui să permită acestor state să depăşească relativ uşor această ultimă criză. Totuşi, urmările recentelor atacuri şi eventuala reacţie militară a SUA vor spori cu certitudine obstacolele cu care se confruntă deja statele candidate în procesul lor de tranziţie economică şi în eforturile de integrare în UE.

Până în prezent, guvernele statelor candidate sprijină necondiţionat eforturile antiteroriste ale SUA. Implicarea militară activă a statelor regionale membre ale NATO (Polonia, Ungaria şi Republica Cehă) nu este aşteptată, iar consecinţele militare directe ale conflictului nu vor afecta nici unul dintre statele candidate. Modificarea dinamicii politice globale şi incertitudinile ar putea consolida, însă, sprijinul public pentru aderarea la UE în ţările candidate.

Statele candidate vor resimţi, totuşi, impactul încetinirii ritmului de creştere al economiei mondiale. Un conflict militar va conduce, probabil, la o diminuare a cererii externe şi la reţinerea investitorilor faţă de asumarea de riscuri. Pe acest fundal, expansiunea economică regională nu va depăşi 3,5% în 2002, deşi unele din statele mai mici, cum ar fi ţările baltice, ar putea beneficia de o creştere mai spectaculoasă.

Deşi ratingurile unor state ca Slovenia, Ungaria şi Republica Cehă se apropie de cele ale economiilor mai avansate, încetinirea creşterii economice va afecta veniturile fiscale din regiune şi va impune aplicarea unei politici fiscale mai stricte, mai ales în Polonia şi Republica Cehă. Ambele state vor înregistra deficite bugetare nesustenabile (aproape 10% din PIB în Cehia şi 4,5% în Polonia) şi deficite ale contului curent ridicate (de 5%-6% din PIB) în 2001.

Ca urmare a condiţiilor dificile de pe pieţele internaţionale, privatizările se vor derula mai lent, ceea ce consolidează necesitatea unor politici fiscale mai stricte. Ratingurile acestor state se vor baza pe datele interne şi, în măsura în care guvernele vor reuşi să reducă deficitele bugetare şi să accelereze reformele structurale, ratingurile vor rămâne stabile.

Statele dependente de turism din regiunea Mării Mediterane, Malta şi Cipru, ar putea fi grav afectate de reticenţa manifestată faţă de transportul aerian în Europa.

Ţările baltice sunt aşteptate să reziste relativ bine la deteriorarea economiei globale. Scăderea cererii din partea partenerilor occidentali va fi echilibrată, probabil, de performanţele solide ale economiei ruseşti. Deficitele bugetare au revenit la niveluri moderate (1-2% din PIB) după criza din 1998, iar perspectiva intrării în UE peste patru sau cinci ani sprijină reformele structurale.

Croaţia şi Slovacia vor fi vulnerabile din cauza necesităţilor de finanţare externă şi a flexibilităţii fiscale reduse, astfel încât politica guvernelor va fi esenţială în cele două ţări.

În România, combinarea stimulentelor fiscale cu politica monetară conciliantă pare să devină din ce în ce mai puţin sustenabilă, iar deficitul contului curent este din nou în creştere. În aceste condiţii, se accentuează riscurile la care sunt supuse strategia guvernamentală de reducere a inflaţiei şi perspectiva pozitivă de credit a României. Standard & Poor's consideră esenţială, în acest context, aplicarea unor politici fiscală şi monetară mai restrictive, precum şi implementarea rapidă a reformelor structurale. Aceste măsuri sunt deosebit de importante şi pentru obţinerea de fonduri de la Fondul Monetar Internaţional şi Banca Mondială.

Noul guvern al Bulgariei trebuie să dovedească rapid că este capabil să continue politica fiscală strictă şi că poate accelera reformele structurale, ceea ce ar asigura sprijinul FMI şi al Băncii Mondiale.

Ratingurile statelor candidate atribuite de Standard & Poor's sunt: 

■ B+/pozitiv/B (în valută) şi BB-/pozitiv/B (în monedă naţională) pentru Bulgaria;

■ A/stabil/A-1 (în valută) şi AA-/stabil/A-1+ (în monedă naţională) pentru Cipru;

■ A-/stabil/A-2 (în valută) şi AA-/stabil/A-1+ (în monedă naţională) pentru Republica Cehă; 

■ BBB+/pozitiv/A-2 (în valută) şi A-/pozitiv/A-2 (în monedă naţională) pentru Estonia;

■ A-/stabil/A-2 (în valută) şi A+/stabil/A-1 (în monedă naţională) pentru Ungaria;

■ BBB/pozitiv/A-3 (în valută) şi A-/stabil/A-2 (în monedă naţională) pentru Letonia;

■ BBB-/stabil/A-3 (în valută) şi BBB+/stabil/A-2 (în monedă naţională) în Lituania; 

■ A/stabil/A-1 (în valută) şi AA-/stabil/A-1+ (în monedă naţională) pentru Malta;

■ BBB+/stabil/A-2 (în valută) şi A+/stabil/A-1 (în monedă naţională) pentru Polonia; 

■ B/pozitiv/B (în valută) şi B+/pozitiv/B (în monedă naţională) pentru România;

■ BB+/pozitiv/B (în valută) şi BBB+/pozitiv/A-2 (în monedă naţională) pentru Slovacia;

■ A/stabil/A-1 (în valută) şi AA/stabil/A-1+ (în monedă naţională) pentru Slovenia.

